Tonje Brenna

Tonje Brenna (født 1987) er en norsk politiker (Ap) som fra oktober 2023 er Norges arbeids- og inkluderingsminister i Jonas Gahr Støres regjering, og før dette var kunnskapsminister i samme regjering fra oktober 2021. Hun var fylkesrådsleder i Viken fylke 2020–2021.

Liv og virke 
Brenna ble født den 21. oktober 1987. Hun vokste opp på Holmlia og flyttet til Jessheim da hun var 12 år. Brenna har fullført videregående skole, men har ikke tatt høyere utdannelse. Hun var samboer med Martin Henriksen fra 2012. De fikk en sønn i 2014. Brenna ble gift med trommeslager og lærer, Vetle Larsen, i 2022. De har en sønn, født 2019.

Hun har vært gruppeleder for Akershus Arbeiderparti og var valgt inn for Arbeiderpartiet i Akershus fylkesting fra 2007 til 2019. Brenna har også vært politisk rådgiver i Justis- og beredskapsdepartementet og ved Statsministerens kontor. Hun var generalsekretær i Arbeidernes ungdomsfylking (AUF) fra 2010 til 2012. Hun har tidligere jobbet som ungdomssekretær i LO i Akershus og Oslo 2009–2010, og som politisk rådgiver i AUF 2007–2008.

Brenna overlevde terroraksjonen på Utøya 22. juli 2011.

I november 2012 varslet Brenna på statssekretær Roger Ingebrigtsen, vedrørende en «seksuell relasjon» til en 17 år gammel jente i partiet fra 2004. Dette ble kunngjort på Ingebrigtsens Facebook-profil, og han trakk seg da som kandidat ved stortingsvalget i 2013. Der konkurrerte han og Brennas daværende samboer, Martin Henriksen, om førsteplassen på Troms Arbeiderpartis liste.

Brenna var Arbeiderpartiets førstekandidat i Viken til valget i 2019. Hun var nestleder i Akershus Arbeiderparti 2017–2019.

Kunnskapsminister 
14. oktober 2021 ble Brenna utnevnt til Norges kunnskapsminister. Hun tok da over embetet fra Venstres Guri Melby. I juni 2023 fikk Brenna kritikk for å brutt habilitetsregler i forbindelse med utnevnelse av advokat Frode Elgesem til styreverv i Wergelandstiftelsen. Brenna og Elgesem ble godt kjent i forbindelse med rettssaken etter 22. juli.

Den 5. mai 2023 ble hun valgt til nestleder i Arbeiderpartiet.

Våren 2023 var Brenna redaktør for antologien, Hode og hender. Læring, tillit og fellesskap i en mer praktisk skole, i samarbeid med Tankesmien Agenda. Det var 26 bidragsytere til boka, blant disse var professor Per Alf Brodal, fagforeningsleder Steffen Handal, rektor Kjell Ove Hauge, tidligere statsråd Gudmund Hernes, journalist Shazia Majid, mesterkokk Bent Stiansen, stortingsrepresentant Elise Waagen og med-redaktør Axel Fjeldavli. Brenna var selv bidragsyter til boka med egen visjon for framtidas skole.

Bibliografi 
 2021: 22. juli og alle dagene etterpå, J.M. Stenersens Forlag, ISBN 9788272017223 
 2023: Hode og hender. Læring, tillit og fellesskap i en mer praktisk skole, Res publica, redaktør, ISBN 9788282262828

Referanser

Eksterne lenker 
 
 

Statsråder i Regjeringen Støre
Ap-statsråder
AUFs ledelse
Politiske rådgivere i Regjeringen Stoltenberg II
Overlevende etter massedrapene på Utøya i 2011
Norske utdanningsministre
Personer fra Oslo
Personer fra Ullensaker kommune